คลังคุมเข้มธรรมาภิบาลข้าราชการ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

จับซี9ขึ้นไปและขรก.การเมืองเซ็นจริยธรรมเพื่อความโปร่งใส
โพสต์ทูเดย์ — คลังออกกฎเหล็กคุมข้าราชการหาประโยชน์เข้าตัว
นายกรณ์ จาติกวณิช รมว.คลัง เปิดเผยภายหลังลงนามข้อบังคับกระทรวงการคลังว่าด้วยจรรยาของผู้บริหารกระทรวงการคลัง เพื่อป้องกันการขัดหรือแย้งระหว่างผลประโยชน์ส่วนตนและผลประโยชน์ส่วนรวม พ.ศ. 2553 ว่า กระทรวงการคลังถือเป็นกระทรวงที่มีความสำคัญ แนวทางปฏิบัติของกระทรวงการคลังมีส่วนสำคัญต่อการสร้างความเชื่อมั่นให้กับประชาชนและต่างชาติ เพื่อให้เกิดความโปร่งใส มีธรรมาภิบาลที่ดี จึงเป็นที่มาของการวางกรอบข้อบังคับดังกล่าวเพื่อให้ข้าราชการ ผู้บริหารกระทรวงการคลังเป็นที่เชื่อถือและไว้วางใจได้ 
ทั้งนี้ ข้อบังคับจะมีผลในข้อราชการระดับรองอธิบดีขึ้นไป รวมถึงข้าราชการการเมือง เลขาฯ ที่ปรึกษาหน้าห้องรัฐมนตรี
สำหรับร่างข้อบังคับมีเนื้อหาแบ่งเป็น 3 หมวด ประกอบด้วย 1.ข้อห้ามการขัดหรือแย้งระหว่างประโยชน์ส่วนตนและประโยชน์ส่วนรวมในการปฏิบัติหน้าที่ราชการของผู้บริหารกระทรวงการคลัง โดยกำหนดให้ผู้บริหารกระทรวงการคลังต้องไม่เป็นกรรมการ ที่ปรึกษา ผู้บริหาร ตัวแทน พนักงาน หรือลูกจ้าง รวมทั้งการรับจ้างหรือรับทำการงานใดๆ ในรัฐวิสาหกิจหรือนิติบุคคล ที่อาจขัดหรือแย้งระหว่างประโยชน์ส่วนตน และการปฏิบัติหน้าที่ราชการ 
นอกจากนี้ ผู้บริหารต้องไม่เป็นคู่สัญญากับหน่วยงานในสังกัดกระทรวงการคลังที่ตนสังกัดหรือมีหน้าที่ในฐานะผู้มีอำนาจกำกับ ดูแล ควบคุม ตรวจสอบ ห้ามได้มาซึ่งหลักทรัพย์ของรัฐวิสาหกิจหรือนิติบุคคล โดยได้รับสิทธิพิเศษอันเนื่องมาจากการปฏิบัติหน้าที่ของผู้บริหารกระทรวงการคลัง หรือหากมีหลักทรัพย์ในฐานะเป็นกรรมการหรือผู้แทนของกระทรวงการคลัง ให้แจ้งรายละเอียดและเงื่อนไขของหลักทรัพย์ดังกล่าวต่อกระทรวงการคลัง และต้องไม่ใช้ข้อมูลที่ล่วงรู้จากการปฏิบัติหน้าที่ราชการและเป็นข้อมูลที่ยังไม่เปิดเผยทั่วไปหรือต่อสาธารณะไปแสวงหาประโยชน์ให้แก่ตนเองหรือผู้อื่น
ด้านที่ 2 การเปิดเผยข้อมูลและการรายงาน ในกรณีที่ผู้บริหารกระทรวงการคลังเห็นว่าการปฏิบัติหน้าที่ของตนและการกระทำของบุคคลที่เกี่ยวข้องอาจมีการขัดหรือแย้งระหว่างประโยชน์ส่วนตนและประโยชน์ส่วนรวม ให้รายงานต่อผู้บังคับบัญชาทราบ และให้รายงานการถือครองหลักทรัพย์และรายงานการได้มาหรือจำหน่ายไปซึ่งหลักทรัพย์ของตนและบุคคลที่เกี่ยวข้องตามหลักเกณฑ์และวิธีการที่กำหนด ให้จัดส่งรายงานโดยใส่ซองปิดผนึกยื่นต่อผู้บังคับบัญชา ให้กลุ่มตรวจสอบภายในกระทรวงการคลังเป็นผู้เก็บรักษาและเปิดผนึกซองเพื่อวิเคราะห์รายงานทุกๆ 3 เดือน
ทั้งนี้ ด้านที่ 3 การบังคับใช้ ผู้บริหารกระทรวงการคลังผู้ใดไม่ปฏิบัติตามข้อบังคับ หากเข้าลักษณะการกระทำผิดวินัย ให้ได้รับโทษตามกฎหมายที่เกี่ยวข้อง อาจโดนแต่หากไม่เข้าลักษณะการกระทำผิดวินัยให้ผู้บังคับบัญชาดำเนินการ โดยว่ากล่าวตักเตือน ทำทัณฑ์บนเป็นหนังสือหรือสั่งให้ได้รับการพัฒนาตามที่เห็นสมควร และนำไปประกอบพิจารณาแต่งตั้ง โยกย้าย เลื่อนขั้นเงินเดือน รวมทั้งนำไปประกอบการพิจารณาแต่งตั้งเป็นกรรมการในหน่วยงานของรัฐ รัฐวิสาหกิจหรือนิติบุคคล 
สำหรับข้าราชการการเมืองในสังกัดกระทรวงการคลัง ให้ยึดถือและปฏิบัติตามข้อบังคับกระทรวงการคลังนี้เช่นกันว่าด้วยจรรยาของผู้บริหารกระทรวงการคลัง โดยในกรณีข้าราชการการเมืองในสังกัดกระทรวงการคลัง ผู้ใดไม่ปฏิบัติตามข้อบังคับที่กำหนด รมว.คลังพิจารณาดำเนินการตามที่เห็นสมควร